Solskjaeri kinnitus: Smalling saadetakse Itaaliasse ja ta ei pruugi olla viimane (0)
Manchester Unitedi peatreener Ole Gunnar Solskjaer kinnitas, et keskkaitsja Chris Smalling (29) reisib Itaaliasse ja liitub kõigi eelduste kohaselt AS Romaga.
Läbi suve keskkaitsjat otsinud Roma saab inglase endale aastase laenulepingu alusel, Unitediga seob Smallingut kontraht 2022. aastani. Ta liitus klubiga üheksa aastat tagasi ja on kokku mänginud enam kui 300 mängus.
"See võimalus avanes Chrisile alles paar päeva tagasi," selgitas Solskjaer pressikonverentsil. "Istusime maha ja arutasime asja. Hetkel on mul kuus keskkaitsjat, seega ei saanud ma talle regulaarset mänguaega lubada. Ta on juba lennukis ja teel sinna. Ma arvan, et ta naudib seda kogemust, see on suur klubi, suur liiga. Ei ole just palju inglasi, kes on saanud Itaalias mängida."
Solskjaer lisas, et Smalling ei pruugi olla viimane lahkuja. "Ma näen, et Matteo [Darmian] võib minna, tema vastu on Itaaliast huvi tuntud. Aga Marcos [Rojo] jääb kindlasti. Meil on nüüd koosseis veidi õhem, aga endiselt piisavalt sügav, et igale positsioonile varumehi jätkuks."